ระบบ"พร้อมเพย์"ใช้ได้แล้ว หลังล่มหลายชั่วโมง
ระบบ "พร้อมเพย์" ใช้งานได้ตามปกติแล้ว หลังเกิดปัญหาล่มไม่สามารถโอนเงินได้หลายชั่วโมง
31 ธ.ค. 2560

ระบบ "พร้อมเพย์" ใช้งานได้ตามปกติแล้ว หลังเกิดปัญหาล่มไม่สามารถโอนเงินได้หลายชั่วโมง
เมื่อวันที่ 31 ธ.ค. ผู้สื่อข่าวรายงานความคืบหน้าว่า ปัญหาระบบพร้อมเพย์ที่ไม่สามารถโอนเงินได้ ซึ่งได้เกิดขึ้นตั้งแต่ช่วงเช้าที่ผ่านมานั้น ล่าสุดเมื่อ เวลา 15.35 น. ธนาคารพาณิชย์ต่างๆได้แจ้งว่าระบบได้กลับมาใช้ได้ตามปกติแล้วด้าน แหล่งข่าวจากธนาคารพาณิชย์ กล่าวว่า ปัญหาที่เกิดขึ้นไม่ได้เกิดจากมีธุรกรรมเกิดขึ้นมากช่วงสิ้นปี เพราะระบบมีความสามารถในการรองรับปริมาณธุรกรรมได้มากกว่านี้ แต่เป็นความผิดพลาดที่เกิดจากระบบกลางประมวลผลค่าวันสิ้นปีปฏิทินผิดพลาดไปจากปี 2560 เป็นปี 2561 
ก่อนหน้านี้ นางจันทวรรณ สุจริตกุล โฆษกธนาคารแห่งประเทศไทย (ธปท.) เปิดเผยว่า ธปท. ได้รับรายงานเรื่องข้อติดขัดการโอนเงินในระบบพร้อมเพย์เมื่อประมาณ 07:00 น และได้ประสานกับทาง บริษัท เนชั่นแนล ไอทีเอ็มเอ๊กซ์ จำกัด (ITMX) ผู้ให้บริการกลางของระบบธนาคารและธนาคารพาณิชย์ที่ให้บริการอย่างใกล้ชิด โดย ITMX ทราบสาเหตุของข้อติดขัดแล้วและกำลังดำเนินการแก้ไข
สำหรับประชาชนที่โอนเงินแล้วแต่ผู้รับปลายทางอาจจะยังไม่ได้รับเงิน ขออย่าได้เป็นกังวล ทาง ธปท. จะกำกับดูแลให้ผู้รับเงินได้รับเงินโดยเรียบร้อยทุกราย